New York: Komemoracija za obitelji žrtava (29/10/01) - 2001-10-29
Obitelji dobile urne s pepelom iz ruševina Svjetskog trgovinskog centra
Tisuće članova obitelji žrtava terorističkog napada na Svjetski trgovinski centar okupile su se jučer pokraj ruševina kako bi nazočile višekonfesionalnoj komemoraciji. Članovi obitelji žrtava podigli su američke zastave i fotografije članova obitelji nestalih u terorističkim napadima, dok je operna zvijezda Renee Fleming otpjevao “Bože, blagoslovi Ameriku”. Oko tri tisuće osoba nazočilo je komemoraciji. Pokraj njih, iz ruševina se i dalje dizao dim, a vatrogasni šmrkovi zalijevali su vodom ostatke Svjetskog trgovinskog centra. U zraku se i dalje osjeća težak miris paljevine. Već nekoliko tjedana članovi obitelji nestalih nazoče sprovodima poginulih, čiji su posmrtni ostaci izvađeni ispod ruševina. U širem području New Yorka održane su stotine komemorativnih koncerata i drugih priredbi koje su imale za cilj jačanje jedinstva i prikupljanje sredstava za pomoć žrtvama. Jučerašnja komemoracija, koju je prenosila američka televizija, trebala bi predstavljati posljednji oproštaj, a nazočili su joj samo članovi obitelji žrtava. Na ovoj komemoraciji nitko nije držao govore. Svirana je glazba skladatelja Andrewa Lloyda Webbera, a “Ave Mariju” otpjevao je operni pjevač Andrea Bocelli. Kratko slovo održali su vjerski predstavnici kršćana, muslimana i židova. Jedan lokalni imam predvodio je molitvu za utjehu obiteljima i mir ljudima svih vjeroispovijesti. "Budimo ujedinjeni u vjeri, i ne dopustimo da se naša vjera iskoristi na ovakav način. Povijest pokazuje da su naše vjere iskoristili oni koji čine zlo, izopačeni ljudi. Oni ne mogu koristiti naše vjeroispovijesti i činiti ove užase. Budimo, kao vjerski čelnici, čvrsto ujedinjeni i ne dopustimo da nas razlike razdvoje. Mi smo jedna obitelj," kazao je imam. Na kraju komemoracije, članovi obitelji žrtava terorističkih napada primili su urne u kojima se nalaze pepeo i zemlja iz ruševina Svjetskog trgovinskog centra – tragični podsjetnik da to mjesto predstavlja i posljednje počivalište mnogima koji su smrt našli pod stotinama tona čelika i betona. Do sada su spasilačke ekipe pronašle tijela nešto manje od 600 žrtava, dok se pretpostavlja da se u ruševinama nalazi više od 4 tisuće osoba.